b'\n_START_ARTICLE_\nGuds Fred\n_START_PARAGRAPH_\nGuds Fred-fellesskapet var en norsk kristen ungdomsbevegelse som drev fra 1972 til 1980, hovedsakelig i Oslo. Fellesskapet var et av de tydeligste norske uttrykkene for Jesusbevegelsen p\xc3\xa5 1970-tallet._NEWLINE_Sokneprest Leif Salomonsen tok kontakt med Guds Fred-milj\xc3\xb8et og startet gospelkvelder i Trefoldighetskirka annenhver s\xc3\xb8ndag. Gospelkveldene samlet p\xc3\xa5 det meste 2000 mennesker. Guds Fred ble landskjent gjennom plakatdesign og nyskrevne sanger. Sangene ble publisert i sangboka Kampsanger og Fredsviser som ble trykt i flere opplag. Fellesskapet ga ogs\xc3\xa5 ut to LP-er: Guds Fred i 1973 og Br\xc3\xb8dskiva i 1979. Visegruppa Kari Hansa og Gregers Hes hadde utspring i Guds Fred.  _NEWLINE_Gjennom sitt gatearbeid og opps\xc3\xb8kende virksomhet kom Guds Fred-fellesskapet i kontakt med mange unge mennesker med eksistensielle sp\xc3\xb8rsm\xc3\xa5l, stoffavhengige uten gode nettverk og mennesker som slet med psykiske problemer. _NEWLINE_Guds Fred hadde sin hovedbase i Norbygata 45 p\xc3\xa5 Gr\xc3\xb8nland i Oslo. For \xc3\xa5 styrke det sosiale og diakonale arbeidet ble det dannet bokollektiv p\xc3\xa5 Fredens bolig p\xc3\xa5 Krokskogen ved Lommedalen, p\xc3\xa5 Styve g\xc3\xa5rd ved Voss og p\xc3\xa5 Fjellg\xc3\xa5rden i Arna. Fellesskapet hadde mange heltidsarbeidere. De fikk ikke l\xc3\xb8nn, men jobbet for kost og losji. Mange av heltidsarbeiderne hadde helse- og sosialfaglig bakgrunn._NEWLINE_I 1980 ble Guds Fred-fellesskapet aktivt nedlagt av ledelsen til tross for at gospelkveldene samlet fulle hus og milj\xc3\xb8et tiltrakk seg mange unge mennesker. Selv s\xc3\xa5 sent som p\xc3\xa5 midten av 80-tallet ble det arrangert gospelkvelder i Trefoldighetskirka med s\xc3\xa5 mange ungdommer tilstede at man s\xc3\xa5gar satt tett i tett p\xc3\xa5 gulvet i midtgangen fordi alle benkeradene var smekkfulle.'